Alt i 1804 ble det gjort forberedelser til å opprette et kystvern i Norge. Nord-Norge ble ikke tatt med i det påtenkte vernet, det som skulle gjøres her fikk bli en frivillig sak. 7. desember 1807 utarbeidet den norske regjeringskommisjonen et reglement for kystvernet etter det som var planlagt i 1804, nå var også deler av Nordlands amt medregnet. Folk skulle selv ordne med det militære utstyret, da særlig skytevåpen. Men få hadde mulighet til dette, så utrustningen ble dårlig. Uniformer var det ikke tale om, mannskapene måtte nøye seg med en kokarde med rød og hvit farge.